Sejarah Iban
Tusun Ke-23    LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12.4.2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. SAPA IBAN REMUN?   “Aku endang deka jadi enggau nuan, enti apai indai nuan udah setuju,” ku timbal Numpi. “Au, manah mih nya. Suah amai aku deka datai ngagai nuan maya nuan nyala ba ai tasik nya. Aku mih ti tama jala nuan nya. Nama aku Rambia Bunsu Betong. Enti semua nuan agi nikauka aku tadi, engka enda bala menyadi aku setuju, aku nyadi bini nuan,” pia ku indu nya bejaku baru.” Lemai nya mih seduai berengkah jadi melaki bini nyentuk ke seduai bisi anak ti diberi seduai nama Maar. Udah anak seduai  nya besai-sebesai, datai ke bebelas taun, indai iya pan madahka diri deka pulai ngagai menua asal iya. “Aku enda ulih lama jadi enggau nuan Numpi, laban aku enda tau enda pulai ngagai menua aku empu ti enda temu nuan endur. Taja pia, nuan anang ga tusah ati tegal ti sarak enggau aku. Aku deka ngasuh seiku indu datai ba nuan awakka iya ulih nyadi bini nuan lalu nulung nuan nyaga anak tua,” ku Rambia Bunsu Betong . Udah ninggalka jaku nya, indu nya pan lesap nadai dipeda agi. Entah kini penunga? Peli-peli ngapa mata Numpi enggau anak iya tinggal kediri. Hari seiti, Numpi nyala baru ke tasik. Sekali nya iya bulih seiku ikan patin ti besai amai. Udah nya, iya pan deka pulai ke rumah mai ikan patin nya. Maya ti bekayuh mulaika diri ke rumah iya empu, iya pan mansa rumah panjai bansa Dayak Iban di Sebuyau ti benung begawai. Lebuh sida dia tepedaka iya, sida pan ngangau lalu ngasuh iya ngetu tang iya madahka diri enggai laban berumban mai ikan patin nya ke lauk seduai anak iya. Engka laban ti udah bungau, ngelu pala, sida ba rumah nya pan majak ngumbuk mai iya niki. “Mali, unggal. Anang enda niki mih, enggaika puni. Kami tu benung begawai. Agi mayuh amai tuak enggau utai diempa kami  dia,” pia ku sida nya ngumbuk Numpi. Ninga jaku umbuk sida serumah nya, Numpi pan nanchangka perau iya ba penyangkai sida nya lalu niki ke rumah panjai nya. Datai iya ba rumah panjai nya, Numpi pan ditumi sida serumah nya enggau tuak sereta mayuh macham utai diempa. Iya mega nyau bagak-sebagak bejaku sereta begagai enggau sida serumah nya. Nyau kelama-lama iya pan enda ingatka ikan patin ti ditinggalka iya dalam perau iya nya. Lebuh iya teingatka ikan patin nya, iya lalu ngasuh seiku nembiak lelaki ngambi ikan nya awakka dipanduk ke tabas sida ngirup. Ninga munyi nya nembiak nya pan belanda ke pendai sida deka ngambi ikan ti ku Umpi tadi. Datai ba perau Numpi, nembiak nya pan tepedaka seiku indu dara ti bajik amai duduk ba perau Numpi nya. Nembiak nya tadi pan nanya indu nya. RAMBIA BUNSU PATIN “Aya Numpi ngasuh aku ngambi ikan patin ba perau iya tu. Ni ikan patin nya, ibu?” ku nembiak nya. Indu nya enda ibuhka tanya nembiak lelaki nya. Meda baka nya, nembiak nya tadi pan pulai ke rumah panjai sida baru lalu madahka Numpi pasal utai ti dipeda iya. Ninga munyi nya, Numpi tekenyit amai lalu pulai jejempat ngagai perau iya nya. Datai iya dia, iya pan tepedaka indu nya amai bisi duduk ba perau iya. Iya pan muka tali perau lalu ngejangka diri ari pendai rumah panjai nya. Lama seduai sama enda tebantaika jaku. Numpi malu-malu asai meda pemajik indu nya. Enti aku nanya iya lagi, kada iya deka nyaut aku, ku Numpi  bejaku kediri dalam ati. Enda lama udah nya, maya Numpi ti bebendar bekayuh indu iya pan bejaku ngepunka randau seduai. “Nuan tu nyelai amai, Numpi. Kati nuan berani ninggalka anak nuan diau kediri di rumah nadai orang nyaga?”  ku indu nya. “Amai salah mih aku tu. Tang, sapa nuan tu lalu ari ni penatai nuan?” ku Numpi nimbal jaku indu nya. “Aku tu mih ikan patin ti ulih nuan nyala tadi. Nama aku  Rambia Bunsu Patin. Ninga munyi nya Numpi pan badu bejaku lalu bendar agi bekayuh nyentuk ke seduai datai ba penyangkai. Maya seduai ti sama seretai niki ke rumah Numpi agi ingatka semaya bini iya keterubah suba. Indai Maar bisi madahka diri deka ngasuh indu seiku datai ngagai pengidup seduai menyanak nya. Lemai nya seduai pan berengkah jadi melaki bini. Setaun udah jadi melaki Rambia Bunsu Patin pan beranak lalu ngadaka anak lelaki ti diberi seduai nama Lau Moa. Enda lama udah Lau Moa nya besai datai ke bebelas taun bini iya nya mega madahka diri deka pulai ngagai menua asal iya empu. “Aku pan enda ulih lama begulai sejalai enggau nuan, Numpi. Aku enda tau enda pulai ngagai menua aku empu ti enda ulih temu nuan. Nya alai berengkah ari sehari tu peturun nuan enda tau makai ikan patin,” ku indu nya. Udah nyebut jaku nya indu nya pan lesap, nadai dipeda agi. Naka penusah ati Numpi beserara enggau bini iya ti bajik nya. Taja pia, iya bisi ga endur ngaitka ati. Nyau kelama-lama, ati iya pan teperindang meda dua iku anak lelaki iya nya. PENGAP GAWAI BURUNG TULIN Udah anak Numpi ti benama Maar berangkat bujang, besai tuai, Maar bebini jadi enggau indu ti benama Riu, anak Orang Kaya Saja iya nya tuai bansa Dayak Iban Remun. Peturun Maar nyadi tuai bansa Dayak ti diau antara menua Dayak Iban Sebuyau enggau Dayak Bidayuh  menua Bagi Kesatu, Sarawak ke diatu. Menyadi Maar, Lau Moa pindah ke Batang Skrang, pati Batang Lupar lalu nguaika bini iya ba menua nya. Nyau betaun-taun diau di Skrang Lau Moa mih pan nyadi tuai bansa Dayak di menua nya lalu orang ti keterubah iya berimba menua di Nanga Skrang  lalu diau mendam dia. Iya mih apai sida lemambang ti benama Geringu, Sumbang, Sudok enggau Malang. Kenu ku cherita tuai kelia, sida tu mih lemambang ti kala belajarka Pengap Gawai Burung ti tulin ari lemambang Sengalang Burong empu ti benama Sampang Gading. Mayuh peturun Lau Moa agi diau mendam di menua Skrang, Saribas enggau Kalaka datai ke sehari tu. Lau Moa mega apai Chaong ti beranakka siku Tuai Iban ti berani sereta tebilang benama Tindin “Pimpin Bragah Ngindang” ti mungkar  menua Batang Paku. (Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive.).                                                           (Betampung ba Tusun Ke-24  minggu nyin ila) Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha & Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (i2) Antu + Mensia + Bunsu Petara. Ila kita meda lenak agi amat tauka enda utai tu. Pia mega, tuai-tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Engka mega bala pemacha bisi utai ditanya tauka deka ngirum infomasyen enggau gambar ti releven ngagai aku tau ngiga aku ba lumur WhatsApp tu: 013 8325146  tauka  SMS  0111 401 9115. 
See author's posts
